b"\n_START_ARTICLE_\nEdifici al carrer de Llovera, 32\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici cantoner de planta baixa (comercial) i tres pisos, situat al carrer de Llovera, i que fa cantonada amb el carrer de Boule. Presenta una composici\xc3\xb3 sim\xc3\xa8trica a partir dels buits de la planta baixa i que tenen continu\xc3\xaftat amb les obertures de les plantes. Hi ha obertures balconeres amb llinda i balc\xc3\xb3 corregut al segon pis de la fa\xc3\xa7ana al carrer Llovera. Al tercer pis s\xc3\xb3n dos balcons. Les obertures corresponents al carrer de Boule s\xc3\xb3n finestres amb timp\xc3\xa0 i cornisa a la part baixa, com a soluci\xc3\xb3 per aconseguir la unitat volum\xc3\xa8trica amb el conjunt de l'altre carrer. Cal destacar l'ornamentaci\xc3\xb3: m\xc3\xa8nsules amb modill\xc3\xb3, amb continu\xc3\xaftat en les semi-pilastres dels muntants; i plaques amb filigrana en les obertures centrals de l'edifici. El coronament de la fa\xc3\xa7ana es realitza amb una barbacana i m\xc3\xa8nsules que divideixen l'espai amb ornament de plafons envoltats de motllures. La fusteria \xc3\xa9s de fusta. L'arrebossat i la pedra artificial s\xc3\xb3n els elements utilitzats en la fa\xc3\xa7ana."